钦定古今图书集成/历象汇编/岁功典/第072卷 > 查城十五夜对月五首 何景明
## 钦定古今图书集成/历象汇编/岁功典/第072卷 > 查城十五夜对月五首 何景明

“中秋看月色，移席又前楹。河汉三更没，关山万里明。
风烟依独戍，砧杵闭空城。此夜高堂上，多应念远征。
天上何所有，团团白玉盘。可怜秋半月，只是客中看。
影直朱楼午，轮高青嶂寒。美人何处共，光彩隔云端。
驿舍东山下，闲吟月出歌。婆娑笼夕桂，窈窕入云萝。
玉魄中天满，清晖近水多。广寒高几许，台殿锁嫦娥。”
小市无兼味，邻家酒亦悭。佳期三五夕，远客万重山。
霄汉分秋色，风尘照旅颜。去年当此夜，坐对紫薇间。
我爱秋宵永，西林待月斜。百年几圆缺，今夜倍光华。
兄姊俱殊土，田庐有旧家。金波如客泪，独洒向天涯。